बोहरा बाखल की गली में सैफ्टी टैंक खोदने को लेकर विवाद, समझाइश दी
बोहरा बाखल स्थित कुछ घरों में सैफ्टी टैंक नहीं होने से गंदगी फैल रही है। हफ्तेभर पहले नपा अमले ने पंचनामे बनाए थे। शुक्रवार सुबह कुछ लोगों ने घर के पीछे गली में ही सैफ्टी टैंक खोदना शुरू कर दिया। इससे विवाद की स्थिति बनी। शिकायत पर नपा, राजस्व एवं पुलिस अमला पहुंचा। गली की बजाय घर में ही सैफ्टी टैंक खोदने की समझाइश दी। इसके बाद मामला शांत हुआ।
शुक्रवार सुबह बोहरा बाखल क्षेत्र के किसी व्यक्ति ने एसडीएम अनूप कुमार सिंह को शिकायत की कि यहां गली में सार्वजनिक स्थान पर बोहरा समाज के एक व्यक्ति द्वारा सैफ्टी टैंक बनवाने के लिए गड्ढा खुदवाया जा रहा है। नपा स्वास्थ अधिकारी अशोक शर्मा, पटवारी पदमप्रताप सिंह, 100 डायल पुलिस मौके पर पहुंची। इसके बाद लोगांे को समझाइश दी कि वे घरों में या निजी जगह में सैफ्टी टैंक बनाएं। हफ्तेभर में इसकी व्यवस्था कर लें अन्यथा प्रशासन न्यूसेंस की कार्रवाई करेगा। बोहरा बाखल समीप रहने वाले नादिर शाह ने आरोप लगाया कि बोहरा समाज स्वच्छता मिशन का तरफदार है लेकिन इस तरह कुछ घरों में सैफ्टी टैंक नहीं होना और गंदगी फैलाना गलत है। इससे गलत संदेश जा रहा है। समाज को इस समस्या को गंभीरता से लेना चाहिए। मामले में दाऊदी बोहरा समाज के सेक्रेटरी मुस्तफा भाई तेलवाला ने बताया हाल ही में समाज स्तर पर बिना सैफ्टी टैंक वाले घरों का सर्वे करवाया है। जिनके यहां सैफ्टी टैंक नहीं हैं, उन्हें समझाइश दी जा रही है। हर घर में सुविधाघर बने और किसी को परेशानी नहीं हो, इसके लिए समाज स्तर पर मंथन कर जरूरी प्रयास करेंगे।
hin_Deva hin_Deva hin_Deva